
       AVIZ

       asupra

propunerii legislative pentru modificarea Ordonanţei de urgenţă nr.158/2005 privind concediile şi indemnizaţiile de asigurări sociale de sănătate
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Ordonanţei de urgenţă nr.158/2005 privind concediile şi indemnizaţiile de asigurări sociale de sănătate, trimisă cu adresa nr. Pl-x 32 din 17 februarie 2016, înregistrată cu  nr. 4c-11/167 din 18 februarie 2016.
Senatul, în calitate de primă Cameră sesizată, a respins iniţiativa legislativă în şedinţa din data de 15 februarie 2016.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat.

           Propunerea legislativă are ca obiect de reglementare modificarea Ordonanţei de urgenţă nr.158/2005 privind concediile şi indemnizaţiile de asigurări sociale de sănătate, în sensul  ca indemnizaţia pentru incapacitate temporară de muncă să fie suportată din bugetul Fondului naţional unic de asigurări sociale de sănătate începând cu prima zi de incapacitate, întrucât asiguratorul încasează asigurarea pentru sănătate şi nu angajatorul.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 1 martie 2016.

Membrii comisiei au examinat propunerea legislativă supusă avizării, expunerea de motive, avizul favorabil al Consiliului Economic şi Social, transmis cu adresa nr.2573 din 15 septembrie 2015 şi avizul favorabil cu observaţii şi propuneri al Consiliului Legislativ, transmis prin adresa cu nr.1064 din 7 octombrie 2015.
Guvernul României nu a transmis până în prezent punctul de vedere referitor la această iniţiativă legislativă, obligatoriu întrucât iniţiativa legislativă implică modificarea prevederilor bugetului de stat, fiind aplicabile dispoziţiile art.111 alin.(1) teza a doua din Constituţia României, republicată.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative. 

În raport de obiectul şi conţinutul reglementării, iniţiativa legislativă face parte din categoria legilor organice.

                            VICEPREŞEDINTE,                          

                SECRETAR,

                      CIPRIAN NICOLAE NICA                                                  VASILE VARGA
Consilier parlamentar,

